CELEX: 32017R0286
Language: ro
Date: 2017-02-17 00:00:00
Title: Regulamentul delegat (UE) 2017/286 al Comisiei din 17 februarie 2017 de modificare a Regulamentului delegat (UE) 2016/1613 în ceea ce privește crescătorii de animale din regiunile afectate de cutremur din Italia

18.2.2017   
            
            
               RO
            
            
               Jurnalul Oficial al Uniunii Europene
            
            
               L 42/7
            
         REGULAMENTUL DELEGAT (UE) 2017/286 AL COMISIEI
   din 17 februarie 2017
   de modificare a Regulamentului delegat (UE) 2016/1613 în ceea ce privește crescătorii de animale din regiunile afectate de cutremur din Italia
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 219 alineatul (1) coroborat cu articolul 228,
   întrucât:
   
               (1)
            
            
               Regulamentul delegat (UE) 2016/1613 al Comisiei (2) a fost adoptat pentru a aborda perturbarea pieței din sectorul laptelui din cauza unui dezechilibru la nivel mondial între cerere și ofertă, precum și în alte sectoare de creștere a animalelor, în special sectorul cărnii de porc, cel al cărnii de vită și mânzat și cel al cărnii de oaie și de capră, care se confruntă, de asemenea, cu dificultăți pe piață.
            
         
               (2)
            
            
               Cutremurul care a lovit centrul Italiei la 24 august 2016 a provocat un nivel ridicat de pierderi umane și materiale care au dus la o perturbare deosebit de gravă a pieței în regiunile afectate de cutremur, care sunt predominant montane și se confruntă cu handicapuri structurale, unde creșterea animalelor are o importanță economică și socială semnificativă. Deoarece regiunea continuă să fie afectată de replici și de cutremure noi, a devenit și mai important pentru Italia să recurgă la ajutorul financiar prevăzut în Regulamentul delegat (UE) 2016/1613.
            
         
               (3)
            
            
               Întrucât suma alocată Italiei în conformitate cu Regulamentul delegat (UE) 2016/1613 va compensa doar o parte limitată din pierderile reale suferite de crescătorii de animale din regiunile afectate de cutremur, este oportun să se prevadă pentru Italia posibilitatea de a acorda sprijin suplimentar agricultorilor respectivi prin suplimentarea ajutoarelor primite de această țară din partea Uniunii.
            
         
               (4)
            
            
               Regulamentul delegat (UE) 2016/1613 a stabilit un termen pentru data de 30 septembrie 2017 pentru cheltuielile care trebuie efectuate pentru ca respectivele plăți să fie eligibile pentru ajutoare din partea Uniunii, fără să se știe în acel moment că situația specifică a regiunilor afectate de cutremur din Italia va continua să se deterioreze. Prin urmare, este necesar să se amâne termenul respectiv pentru ca aceste cheltuieli să se facă la o dată ulterioară.
            
         
               (5)
            
            
               De asemenea, este adecvat să se prelungească termenul pentru notificarea de către Italia a sumelor totale plătite pentru fiecare măsură, a numărului și tipului de beneficiari, precum și a evaluării eficacității măsurii.
            
         
               (6)
            
            
               Pentru a se asigura că crescătorii de animale din regiunile Italiei afectate de cutremur primesc ajutorul în cel mai scurt timp posibil, ar trebui să se prevadă ca Italia să aplice, fără întârziere, normele stabilite în Regulamentul delegat (UE) 2016/1613, astfel cum este modificat prin prezentul regulament. Prin urmare, prezentul regulament ar trebui să intre în vigoare în ziua următoare datei publicării,
            
         ADOPTĂ PREZENTUL REGULAMENT:
   Articolul 1
   Regulamentul delegat (UE) 2016/1613 se modifică după cum urmează:
   
               1.
            
            
               La articolul 1 alineatul (1), se adaugă următorul paragraf:
               „Cu toate acestea, în ceea ce privește regiunile din Italia afectate de cutremur, cheltuielile în legătură cu plățile în temeiul prezentului regulament pentru crescătorii de animale sunt eligibile pentru ajutor din partea Uniunii numai dacă plățile în cauză au fost efectuate până cel târziu la 30 septembrie 2018.”
            
         
               2.
            
            
               La articolul 2, se adaugă următoarele paragrafe:
               „În plus față de sprijinul menționat la primul paragraf, în ceea ce privește Italia, se poate acorda sprijin suplimentar crescătorilor de animale din regiunile afectate până la maximum 100 % din cuantumul stabilit în anexă.
               Sprijinul suplimentar pentru crescători de animale din regiunile afectate de cutremur din Italia se plătește până cel târziu la 30 septembrie 2018.”
            
         
               3.
            
            
               La articolul 3 litera (b), se adaugă următorul paragraf:
               „Cu toate acestea, în ceea ce privește sprijinul acordat crescătorilor de animale din regiunile afectate de cutremur, Italia notifică Comisiei, cel târziu la 15 octombrie 2018, sumele totale plătite pentru fiecare măsură, numărul și tipul beneficiarilor, precum și evaluarea eficacității măsurii.”
            
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 februarie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul delegat (UE) 2016/1613 al Comisiei din 8 septembrie 2016 de prevedere a unor ajutoare de adaptare excepționale destinate producătorilor de lapte și fermierilor din alte sectoare de creștere a animalelor (JO L 242, 9.9.2016, p. 10).